La
organizazion Hizkuntz Eskubideen Behatokia (Osservatori sui Dirits
Linguistics) ai 7 di Jugn e à presentât a Iruñea / Pamplona il so
rapuart sul stât dai dirits linguistics intal Paîs Basc vie pal
2011. Intal document si conferme la impussibilitât di cui che al
fevele par euskara a vivi ad in plen doprant cheste lenghe. I
problemis che a jerin za stâts segnalâts intai agns passâts a
restin ancjemò alì – e à spiegât la diretore de organizazion,
Garbiñe Petriati – e si à viodût che, fale cualchi piçul
miorament ca e là, intal mont dal lavôr, intai traspuarts e intes
relazions sociâls a van dilunc a esisti dai pidiments che a
impedissin di doprâ la lenghe basche cun normalitât. La
responsabilitât principâl par cheste situazion e je des
aministrazions publichis che a son clamadis de leç a garantî i
dirits linguistics. Tal câs dai guviers de Comunitât Autonome
Basche e de Navare il 2011 al à fintremai viodût dai pas indaûr.
Par chest – e à zontât la Petriati – al è impuartant che ducj
i citadins a segnalin e a denunciin lis iregolaritâts e lis
mancjancis di maniere di dâi plui fuarce e plui imprescj aes
organizazions tant che Behatokia par intervignî.
Font:
Gara, 08/06/12
epo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn kac_Latn